**Η γιορτή της Ύψωσης του Τιμίου Σταυρού**

1. **Τι ακριβώς γιορτάζουμε και πότε;**

Τίμιος Σταυρός λέγεται ο ξύλινος σταυρός που χρησιμοποιήθηκε για τη σταύρωση του Χριστού. Η Αγία Ελένη βοήθησε να βρεθεί ο Σταυρός στα Ιεροσόλυμα και φρόντισε να χτιστεί ο ναός της Ανάστασης ώστε να τοποθετηθεί εκεί.

1η ύψωση: όταν βρέθηκε ο Σταυρός το 326 μ.Χ. και υψώθηκε στον ναό.

2η ύψωση: όταν ο αυτοκράτορας του Βυζαντίου Ηράκλειος νίκησε τους Πέρσες που είχαν πάρει τον Σταυρό και τον έφερε στην Κωνσταντινούπολη το 629 μ.Χ., όπου υψώθηκε και πάλι.

Η Ύψωση του Τιμίου Σταυρού γιορτάζεται στις 14 Σεπτεμβρίου. Την ημέρα αυτή ο ιερέας μοιράζει στους πιστούς κλαδάκια βασιλικού.

**Αγία Γραφή**

1. **Τι είναι η Αγία Γραφή και από ποια βιβλία αποτελείται;**

Η Αγία Γραφή (ή αλλιώς Βίβλος) είναι το ιερότερο βιβλίο των Χριστιανών. Η Αγία Γραφή περιέχει:

1. την Παλαιά Διαθήκη (49 βιβλία) που αναφέρεται στην περίοδο πριν από τον Χριστό
2. την Καινή Διαθήκη (27 βιβλία) που αναφέρεται στο πρόσωπο και στο έργο του Χριστού, στη διδασκαλία του, και στις Επιστολές και Πράξεις των Αποστόλων (δηλαδή των μαθητών του Χριστού).

Η λέξη Διαθήκη σημαίνει συμφωνία. Επομένως, η Παλαιά Διαθήκη είναι η συμφωνία που έκλεισε ο Θεός με τον λαό του Ισραήλ και η Καινή Διαθήκη είναι η νέα συμφωνία του Χριστού με όλους τους ανθρώπους.